Diari Oficial de la Generalitat Valenciana


Sumari del DOGV 9883, del 02-07-2024 (2024/6520)

DECRET 76/2024, de 2 de juliol, del Consell, de regulació del procediment de selecció de personal temporal estatutari sanitari dels subgrups de classificació A1 i A2 dependents de la conselleria amb competències en matèria de sanitat.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9883

Data del DOGV
:   02-07-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/6520


Data del document
:   02-07-2024

Organisme emissor
:   Conselleria de Sanitat

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria Sanitat
    * legislació
    * política sanitària
    * treball temporal
    * política d'ocupació

DECRET 76/2024, de 2 de juliol, del Consell, de regulació del procediment de selecció de personal temporal estatutari sanitari dels subgrups de classificació A1 i A2 dependents de la conselleria amb competències en matèria de sanitat. [2024/6520]  
Índex  
  
Preàmbul  
Títol únic. Procediments de selecció de personal temporal estatutari sanitari dels subgrups A1 i A2  
Capítol I. Disposicions generals  
Article 1. Objectiu i àmbit d'aplicació  
Article 2. Principis generals i objectius  
Article 3. Requisits d'inscripció  
Capítol II. Procediments de selecció a través de les llistes d'ocupació  
Secció primera. Llistes d'ocupació temporal per a personal temporal estatutari sanitari dels subgrups de titulació A1 i A2  
Article 4. Llistes d'ocupació temporal. Torns d'accés  
Article 5. Procediment d'inscripció  
Article 6. Aportació de la documentació  
Article 7. Dates de tall de mèrits de les edicions de les llistes d'ocupació temporal  
Article 8. Constitució de les llistes d'ocupació temporal i valoració de les sol·licituds  
Article 9. Llistes de reserva  
Article 10. Procediment d'assignació d'ofertes d'ocupació  
Secció segona. Procediment per a la selecció temporal d'infermeres i infermers estatutaris per a àrees d'activitat que necessiten una experiència concreta o una formació prèvia  
Article 11. Objecte del procediment  
Article 12. Inscripció en les llistes d'ocupació  
Capítol III. Procediment específic de selecció temporal per a personal temporal estatutari sanitari dels subgrups de titulació A1 i A2  
  
Article 13. Objecte del procediment específic de selecció de personal temporal  
Article 14. Convocatòria  
Article 15. Requisits de participació  
Article 16. Barem de mèrits  
Article 17. Comissió de valoració  
Article 18. Desenvolupament i resolució del procediment  
Capítol IV. Procediment de selecció temporal davant de situacions d'absència sobrevinguda per a personal temporal estatutari sanitari dels subgrups de titulació A1 i A2  
Article 19. Procediment de selecció temporal per a la cobertura de situacions d'absència sobrevinguda  
Capítol V. Comissió de seguiment de les llistes d'ocupació temporal del personal estatutari sanitari dels subgrups de titulació A1 i A2  
  
Article 20. Composició  
Article 21. Funcions  
Disposició addicional primera. Funcionament de les llistes d'ocupació temporal regulades en el present decret  
Disposició addicional segona. Selecció de personal temporal estatutari per a places dels subgrups de titulació A1 i A2, amb perfils professionals relacionats amb els avanços científics i tecnològics  
Disposició addiconal tercera. Aplicació de les previsions contingudes en l'article 3.1, apartats a i c, del present decret a l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat.  
Disposició addicional quarta. Aplicació de les previsions contingudes en el capítol IV i altres categories professionals  
Disposició adicional quinta. Incidència pressupostària  
Disposició transitória primera. Aplicació del barem de mèrits de l'annex I per al procediment de selecció del personal estatutari sanitari assistencial dels subgrups A1 i A2  
Disposició transitória segona. Procediment de selecció de personal temporal estatutari de la categoria professional d'infermeres i infermers d'institucions sanitàries per a àrees d'activitat que necessiten una experiència concreta o una formació prèvia  
Disposició derogatòria única. Derogació normativa  
Disposició final primera. Habilitació normativa  
Disposició final segona. Entrada en vigor  
  
  
PREÀMBUL  
  
I  
  
L'article 43 de la Constitució Espanyola reconeix el dret a la protecció de la salut i assenyala que són els poders públics els que tenen el deure d'organitzar i tutelar la salut pública per mitjà de mesures preventives i de les prestacions i servicis necessaris. Per tant, la salut constituïx un dret essencial de la persona.  
L'article 54 de l'Estatut d'Autonomia de la Comunitat Valenciana establix la competència exclusiva de la Generalitat en matèria d'organització, administració i gestió de totes les institucions sanitàries públiques dins del territori de la Comunitat Valenciana, amb la finalitat d'organitzar i administrar dins del seu territori tots els servicis relacionats amb esta matèria, exercir la tutela de les institucions, les entitats i les funcions en matèria de sanitat i seguretat social.  
  
La Llei 10/2014, de 29 de desembre, de Salut de la Comunitat Valenciana, regula l'accés a una atenció sanitària de qualitat, en condicions d'equitat i d'universalitat, com un dret fonamental de qualsevol persona, i s'ha de vetlar pel compliment del dret universal a la protecció de la salut de la ciutadania. Per a fer-ho, indica que correspon a la Generalitat determinar les directrius a les quals han de convergir les actuacions dels poders públics valencians en matèria de salut, així com establir els mitjans que garantisquen les actuacions, les mesures i les prestacions del Sistema Valencià de Salut.  
El Sistema Valencià de Salut és el conjunt de tots els centres, els servicis i els establiments de la Comunitat Valenciana gestionats amb la responsabilitat de la Generalitat. Els recursos humans són un dels principals actius del Sistema Valencià de Salut; l'interés sanitari de la població en general, i de pacients en particular, és una de les prioritats que determinen els criteris de planificació, gestió i avaluació dels recursos humans. Per a fer-ho, les polítiques i els programes en matèria de recursos humans han de ser considerats des de la garantia de la sostenibilitat, així com la qualitat dels servicis sanitaris, atesa la gestió adequada del coneixement del conjunt de professionals, la participació en el sistema, i la incorporació de les noves tecnologies.  
  
  
II  
  
Un dels problemes principals amb els quals s'estan trobant tots els sistemes de salut, incloent-hi el valencià, és la dificultat de trobar professionals per a la cobertura de les seues necessitats, en uns casos per la falta d'interés en places determinades, i en uns altres perquè els avançaments científics són tan ràpids que resulta molt complicat trobar i mantindre professionals amb preparació suficient.  
Els avançaments tecnològics que s'estan produint afecten la vida i el treball de les persones, l'economia mundial i, en general, el mode de vida de la ciutadania. Això està portant a canviar les estratègies no sols de producció, sinó també de selecció del personal. Les estructures i l'organització dels recursos humans s'han d'adaptar a les característiques i les necessitats dels territoris en els quals es presten els servicis.  
  
En l'àmbit sanitari esta evolució és especialment rellevant: els avanços científics i tecnològics són de tal magnitud que es fa necessari establir sistemes de selecció dels recursos humans que s'allunyen de les formes tradicionals de selecció, i que permeten triar la persona més idònia per a cada situació, tenint en compte aspectes diversos que inclouen, a més de la seua formació específica, el seu potencial i la capacitat d'adaptació.  
La selecció de personal és un procés mitjançant el qual les organitzacions decidixen qui té millor aptitud per a exercir una plaça, és un procés de presa de decisions sobre l'ajust entre persones i llocs oferits. Perquè este procés puga dur-se a terme adequadament cal conéixer quines són les característiques del lloc (tasques, funcions, àmbit d'actuació, coneixements, formació necessària, etc.) i comprovar fins a quin punt els qui aspiren a eixe lloc reunixen les capacitats cognitives, els coneixements, les aptituds, les destreses, les habilitats, les dimensions de personalitat, l'experiència o qualsevol altra mena de característiques necessàries per a un bon acompliment del lloc de treball.  
  
La selecció en l'àmbit de l'Administració pública exigix el compliment dels principis constitucionals d'igualtat, mèrit i capacitat. A més, la normativa bàsica de funció pública afig els principis de publicitat, transparència, professionalitat dels òrgans selectius, adequació entre el contingut dels processos selectius i les funcions o tasques que cal desenvolupar o agilitat, sense perjuí de l'objectivitat.  
  
El principi de mèrit mesura l'esforç professional mitjançant la valoració de les qualificacions o formacions professionals adquirides al llarg de l'experiència professional o personal. El principi de capacitat exigix seleccionar les persones més idònies des de la perspectiva de la tasca que han de desenvolupar. Per part seua, el principi d'igualtat implica que mai es puguen produir situacions de discriminació entre aspirants.  
  
Hi ha consens a considerar que la incorporació de professionals a les plantilles de les nostres institucions sanitàries ha de respondre a un nou model que proporcione la màxima garantia de compliment dels principis d'igualtat, mèrit i capacitat per a l'accés al sistema públic sanitari, però que, al seu torn, permeta un desenvolupament idoni d'estos des de la perspectiva de l'eficàcia i l'eficiència, tenint en compte que el bé suprem que s'ha d'atendre és, en el cas de la sanitat, el dret a la salut de les persones en condicions d'igualtat.  
La protecció d'este dret és el que justifica l'establiment d'uns processos de selecció temporal específics i diferents dels de la resta de professionals, en els quals es done més importància als aspectes que identifiquen els professionals sanitaris de més nivell de titulació: la formació específica, els coneixements aplicats a les tasques que cal fer, l'experiència prèvia, entre altres, amb la finalitat de permetre la selecció del personal més adequat per a l'exercici de les funcions que s'han d'escometre i que, en molts casos, són diferents segons la institució sanitària en la qual es desenvolupen. Així, dins de l'àmbit de cada especialitat, es pot requerir una formació més complexa segons la classe d'activitat que s'haja de desenvolupar, especialment en les institucions que, per les seues característiques, requerixen coneixements més complets i actualitzats.  
Les estratègies de selecció de personal han de permetre trobar professionals amb un acompliment elevat que garantisquen la realització de les seues tasques amb eficiència. Per a comptar amb els qui són més competents, és necessari establir sistemes de selecció que permeten triar el candidat més idoni per a la funció que ha de desenvolupar, uns sistemes i processos que es constituïsquen com a instruments idonis per a la identificació i la captació del talent, la professionalització, la idoneïtat i el rigor selectiu en funció de les característiques específiques de les categories professionals a les quals es dirigixen.  
En l'àmbit assistencial, hi ha llocs funcionals amb perfils específics d'alta complexitat o places específiques com poden ser cardiologia hemodinàmica, cirurgia hepatobiliar de càncer i trasplantaments, neonatologia, urgències pediàtriques, radiologia intervencionista, citogenètica, etc., per a les quals és necessari dissenyar uns processos selectius que garantisquen l'acompliment de les tasques immediatament o en un termini breu una vegada s'incorporen als seus llocs de treball, i evitar que s'incorporen professionals que puguen requerir un ampli període per a aconseguir els coneixements i la pràctica que requerixen abans de poder exercir-les amb plenes garanties en l'assistència sanitària.  
En data 22 d'abril del 2022 es va publicar en el DOGV el Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna. En la disposició addicional tercera es van declarar de característiques específiques les places bàsiques dels grups A1 i A2 que desenvolupen les seues funcions en les unitats de trasplantaments, en les unitats de referència de la Comunitat Valenciana i en les unitats de referència del Sistema Nacional de Salut (CSUR-SNS). Així mateix, assenyala que per resolució de la persona titular de la conselleria competent en matèria de sanitat es determinaran les places i les formes de selecció i provisió. D'altra banda, la secció segona del capítol I del títol II del Decret 192/2017, d'1 de desembre, del Consell, pel qual s'aprova el Reglament de selecció i provisió de personal estatutari al servici d'institucions sanitàries públiques del Sistema Valencià de Salut, regula la provisió de places bàsiques amb característiques específiques dels subgrups A1 i A2, indicant-hi que són les que requerisquen una formació addicional i una capacitació especial per a la realització d'activitats determinades.  
D'altra banda, els avanços científics i tecnològics (robotització, 3D, genètica, biotecnologia, etc.), les noves dinàmiques de treball derivades de la digitalització i el redisseny dels servicis públics de salut per a proporcionar una resposta més adequada als reptes que eixos avanços imposen a la societat i que deriven en noves necessitats de la societat, fan necessària la redefinició de determinades categories professionals i, en conseqüència, dels seus sistemes de selecció.  
En els últims anys, els sistemes sanitaris públics han incrementat noves professions d'alta especialització. Així, cada vegada és més habitual trobar en les plantilles personal d'estadística, matemàtica, biologia, biotecnologia, genètica, anàlisi de dades i un llarg etcètera que venen a cobrir estes noves necessitats, cada vegada més indispensables en qualsevol organització.  
En els camps de la robòtica, la fabricació additiva, la genètica, la cirurgia d'alta complexitat, la seguretat cibernètica, la biotecnologia, el big data o la intel·ligència artificial és necessari buscar fórmules adequades per a captar talents externs que puguen ajudar a desenvolupar el talent propi de l'organització.  
D'altra banda, en els últims anys s'han produït situacions en les quals la necessitat de prestació de l'assistència sanitària ha provocat la no desitjable acumulació d'excessos de jornada del personal. Això es produïx especialment amb el personal que fa les seues funcions a torn rodat, donada la dificultat de conciliar els dos drets davant de situacions imprevistes d'absències sobrevingudes que han requerit, en nombroses ocasions, que el personal haja d'allargar les seues jornades davant d'absències imprevistes. Per a evitar estos problemes, especialment en els moments en els quals la gestió de les substitucions per les llistes d'ocupació temporal no es pot fer amb celeritat, per exemple, els caps de setmana, s'articula un procediment de nomenament de personal amb caràcter temporal de com a màxim tres dies naturals consecutius de duració, que permetrà la cobertura d'estes necessitats.  
  
III  
  
Este decret té per objecte regular procediments de selecció temporal específics per a les categories professionals sanitàries corresponents als grups de titulació A1 i A2, amb la finalitat d'assegurar que la selecció s'ajuste a les competències i les capacitats necessàries per a cobrir estos llocs, especialment en els que requerisquen unes especificitats, qualificacions i tècniques pròpies. Així mateix, es preveu l'establiment de possibles procediments per a les categories que puguen incloure els professionals que requerixen els avanços científics i tecnològics.  
Quant a l'estructura, el decret està dividit en tres capítols. El primer d'estos establix les disposicions que són d'aplicació general, regula tant l'objecte i l'àmbit d'aplicació com els principis generals i els requisits que han de complir els candidats.  
El capítol segon compta amb dos seccions. La primera regula de manera general les llistes d'ocupació temporal per a personal estatutari sanitari dels subgrups de titulació A1 i A2, establix els torns en els quals estan dividides estes llistes, el procediment d'inscripció i l'aportació de mèrits, la constitució i la gestió de les ofertes d'ocupació. La secció segona regula el procediment, dins de les llistes generals regulades en la secció primera, que cal seguir per a la selecció de personal temporal estatutari de la categoria professional d'infermers i infermeres, per a la prestació dels seus servicis en àrees d'activitat que precisen una experiència concreta i/o una formació prèvia. Concretament, el decret esmenta cinc àrees en què és general la consideració que requerixen una experiència o uns coneixements concrets. Estes àrees es podran modificar o ampliar si les necessitats assistencials així ho aconsellen.  
L'annex I del decret establix el barem d'aplicació a les llistes d'ocupació temporal regulades en este capítol. En este barem es potencia la valoració dels aspectes determinants de la necessitat especial de formació que la societat i l'evolució tecnològica exigix al personal sanitari especialista, com són, entre altres, els títols oficials universitaris en aspectes relacionats amb la categoria/especialitat (doctorats i màsters), els títols propis d'universitaris sobre matèries relacionades amb l'especialitat o la formació en idiomes comunitaris.  
  
Per part seua, el capítol tercer regula un procediment específic per a la cobertura de caràcter temporal de places que requerisquen unes especificitats, qualificacions i tècniques pròpies. El decret enumera estes places i establix que seran les declarades de característiques específiques pel Decret llei 1/2022, de 22 d'abril, o bé en el desenvolupament de la normativa vigent en la matèria. Així mateix, assenyala que podran ajustar-se a este procediment de manera excepcional per a cobrir les places que, sense incloure's en els casos anteriors, requerisquen una qualificació especial, coneixements específics i/o experiència prèvia.  
  
Esta regulació es fa en compliment de l'article 35.3 del Decret 192/2017, esmentat anteriorment, que preveu que la provisió de les places bàsiques de característiques específiques es puga fer mitjançant les llistes d'ocupació temporal, quan no siga coberta per personal fix, i indica que esta circumstància es regularà en la normativa de desplegament corresponent.  
Este procediment, que es desenvoluparà en el departament de salut del qual es derive l'oferta de treball, compta amb un barem propi, inclòs com a annex II, centrat en els mèrits relacionats amb l'especialitat convocada, en el qual preval la formació. A més, este barem inclou la valoració de l'experiència anterior i posterior a la formació especialitzada via personal resident en formació i els contractes en investigació i beques d'ampliació d'estudis en organismes oficials internacionals, nacionals o autonòmics. En l'apartat B del barem, es valoraran les activitats formatives relacionades directament amb la categoria i el lloc convocat, incloent-hi, a més del doctorat i les activitats científiques i d'investigació, l'experiència en les funcions pròpies de la plaça que cal cobrir. A més, este apartat preveu la possibilitat de realització d'una prova pràctica. Amb este procediment es pretén que la selecció siga dels professionals que, a més del compliment dels requisits generals i específics de la categoria, aporten els coneixements i les aptituds necessaris per a desenvolupar les funcions que requerixen les institucions sanitàries modernes, especialment en els supòsits en els quals els avanços tecnològics fan necessaris professionals actualitzats en les tècniques més noves.  
  
Amb la finalitat d'evitar l'acumulació no desitjable d'excessos de jornada del personal que s'ha produït en els últims anys, el capítol IV del decret regula el procediment de selecció temporal davant de situacions d'absències sobrevingudes per a personal temporal estatutari sanitari dels subgrups de titulació A1 i A2 quan no siga possible la cobertura de la necessitat per mitjà del procediment previst en l'article 16 de l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat. Amb este procediment, únicament cabran nomenaments per un període màxim de tres dies naturals consecutius ampliables a cinc per a determinats supòsits de permisos no previsibles que la normativa establix que podran tindre una duració màxima superior.  
El capítol V regula la composició i les funcions de la comissió de seguiment de les llistes d'ocupació temporal del personal estatutari sanitari dels subgrups de titulació A1 i A2.  
A més, el decret inclou tres disposicions addicionals, dos transitòries, una derogatòria i dos finals. Entre les disposicions addicionals s'han inclòs qüestions noves com la utilització possible de les previsions contingudes en el capítol III per a la selecció de personal temporal estatutari per a places dels subgrups de titulació A1 i A2, amb perfils professionals relacionats amb els avanços científics i tecnològics. Alguns d'estos perfils estan directament relacionats amb aspectes de gran importància en estos moments com són els relatius a genètica, robotització, 3D, biotecnologia, big data.  
  
IV  
  
El present decret respon als principis de bona regulació previstos en l'article 59 de la Llei 1/2022, de 13 d'abril, de transparència i bon govern de la Comunitat Valenciana, i de necessitat, eficàcia, proporcionalitat, seguretat jurídica, transparència i eficiència de l'article 129 de la Llei 39/2015, d'1 d'octubre, del procediment administratiu comú de les administracions públiques.  
Els principis de necessitat i eficàcia es complixen atés que estes mesures són les necessàries per a garantir més qualitat i professionalització del personal especialista sanitari, millorar la regulació actual per a així garantir una professionalització adaptada a les necessitats reals de les nostres institucions sanitàries, tot això per a garantir el dret a la salut de qualitat de la ciutadania. És proporcional atés que la regulació que conté és totalment imprescindible per a assolir els objectius que es pretenen, i així aconseguir professionals que oferisquen un servici de qualitat d'acord amb les necessitats assistencials, tenint en compte que es tracta d'una matèria en evolució i actualització constants.  
  
Així mateix, s'acomplixen els principis de seguretat jurídica i eficiència, atés que les mesures que conté són congruents amb l'ordenament jurídic i la millor alternativa possible, per contindre la regulació necessària i imprescindible per a la consecució de l'objectiu assenyalat en la Constitució Espanyola, que és el dret a la salut de tots, en condicions d'igualtat.  
Per part seua, el projecte ha sigut negociat en el si de la Mesa Sectorial de Sanitat amb les organitzacions sindicals més representatives del sector.  
En virtut d'això, a proposta del conseller de Sanitat, amb la negociació prèvia en la Mesa Sectorial de Sanitat, d'acord amb els articles 31 i 33 de la Llei 5/1983, de 30 de desembre, del Consell, de conformitat amb el Consell Jurídic Consultiu de la Comunitat Valenciana, amb deliberació prèvia del Consell en la reunió de,  
  
  
DECRETE  
  
TÍTOL ÚNIC  
Procediments de selecció de personal temporal estatutari   
sanitari dels subgrups A1 i A2  
  
CAPÍTOL I  
Disposicions generals  
  
Article 1. Objectiu i àmbit d'aplicació  
És objecte d'este decret la regulació dels procediments de selecció de personal temporal estatutari sanitari dels subgrups de titulació A1 i A2 de l'article 6.2.a, 33 de la Llei 55/2003, de 16 de desembre, de l'Estatut marc del personal estatutari dels servicis de salut, dependent de la conselleria amb competències en matèria de sanitat.  
  
Els sistemes de selecció temporal tenen la regulació de caràcter bàsic, a l'empara de l'article 149.1.18 de la Constitució i els articles 9 i 33 de l'estatut marc esmentat.  
  
Article 2. Principis generals i objectius  
1. Els procediments de selecció temporal es regixen pels principis i criteris generals següents:  
a) Sotmetiment ple a la llei i al dret de totes les actuacions en els processos selectius.  
b) Agilitat, igualtat, mèrit, capacitat, competència i publicitat en l'accés a la condició de personal amb vinculació temporal.  
c) Objectivitat, professionalitat, imparcialitat en l'actuació dels òrgans de selecció i de les persones responsables de la contractació del personal temporal.  
d) Independència i discrecionalitat tècnica en l'actuació dels òrgans de selecció.  
e) Eficàcia, eficiència, economia, transparència i simplicitat dels processos.  
f) Participació, a través de la negociació en la mesa corresponent amb les organitzacions sindicals.  
g) Prevalença de la garantia del dret a l'assistència sanitària previst en l'article 43 de la Constitució.  
2. Les actuacions irregulars en matèria de nomenament de personal estatutari temporal i substitut donaran lloc a l'exigència de les responsabilitats que hi procedisquen de conformitat amb la normativa vigent.  
  
Qualsevol acte, pacte, acord o disposició reglamentària, així com les mesures que s'adopten en el compliment o el desenvolupament, el contingut del qual supose directament o indirectament l'incompliment dels terminis màxims de permanència com a personal estatutari temporal serà nul de ple dret, de conformitat amb l'article 9 quater de la Llei 55/2003, de 16 de desembre, de l'Estatut Marc de personal estatutari dels Servicis de Salut.  
3. Els procediments específics de la selecció de personal temporal previstos en el capítol III del present decret tenen com a objectius:  
  
a) La planificació eficient de les necessitats de recursos humans que garantisquen els drets que assistixen les persones usuàries del Sistema Valencià de Salut.  
b) L'actualització de les competències i les capacitats del personal que exercix les seues funcions en l'àmbit del Sistema Valencià de Salut.  
  
c) La selecció de les persones més adequades a les competències exigides i necessàries per a cada lloc mitjançant sistemes d'avaluació per competències.  
d) La polivalència i la fidelització al sistema dels treballadors i les treballadores.  
e) L'establiment d'uns criteris de millora i modernització de les relacions laborals, en atenció a la salvaguarda i el fiançament del prestigi social i professional del personal de la sanitat valenciana i la posada en valor de la funció que duen a terme.  
f) La millora dels nivells de satisfacció, motivació i compromís del personal de la Conselleria de Sanitat.  
  
Article 3. Requisits d'inscripció  
1. Els qui opten a la inscripció en els procediments de selecció temporal regulats en este decret hauran de complir els requisits següents:  
  
a) Nacionalitat: tindre la nacionalitat espanyola o de qualsevol altre estat membre de la Unió Europea, així com dels estats als quals, en virtut de tractats internacionals subscrits per la Unió Europea i ratificats per Espanya, siga aplicable la lliure circulació de treballadores i treballadors.  
Així mateix, hi podran participar, independentment de la seua nacionalitat, el cònjuge de les i els espanyols i de les persones nacionals d'altres estats membres de la Unió Europea, i quan així ho preveja el tractat corresponent, el cònjuge dels nacionals d'algun estat en què siga aplicable la llibertat de circulació dels treballadors, sempre que no estiguen separats de dret. Així mateix, i amb les mateixes condicions que els cònjuges, hi podran participar els seus descendents i els del cònjuge, menors de vint-i-un anys o majors d'esta edat que visquen a càrrec seu, sempre que compten amb la targeta de residència de familiar de ciutadà de la Unió.  
En el cas d'aspirants de nacionalitat i llengua diferent de l'espanyola, hauran d'acreditar coneixement suficient de castellà mitjançant diploma de nivell B2 expedit per l'organisme oficial competent. En el cas que s'haguera cursat l'ensenyança obligatòria, cicle formatiu o ensenyança universitària a Espanya, no hauran d'acreditar el nivell de llengua.  
b) Edat: haver complit els 18 anys i no excedir de l'edat de jubilació forçosa. El compliment de l'edat de jubilació forçosa suposarà la baixa immediata de la condició d'aspirant en les llistes d'ocupació.  
  
c) Capacitat funcional: tindre la capacitat funcional per a l'exercici de les tasques que es deriven del nomenament corresponent.  
  
En nom de la protecció de la seguretat i la salut del personal i de la qualitat assistencial, l'Administració sanitària podrà requerir, en qualsevol moment, de la Unitat de Prevenció de Riscos Laborals o òrgan competent, la verificació del manteniment de la capacitat funcional quan, per raó de les absències d'estes en el transcurs de vinculacions precedents o de qualsevol altra circumstància, resulte necessari determinar la seua aptitud per a futurs nomenaments.  
d) No tindre separació del servici, mitjançant expedient disciplinari, de qualsevol servici de salut o administració pública, ni trobar-se inhabilitat o inhabilitada amb caràcter ferm per a l'exercici de funcions públiques ni, si és el cas, per a la professió corresponent. En el cas de persones nacionals d'altres estats esmentats en l'apartat a, no trobar-se en inhabilitació per sanció o pena per a l'exercici professional o per a l'accés a funcions o servicis públics en un estat membre, ni tindre separació del servici, per sanció disciplinària, d'alguna de les seues administracions o servicis públics.  
Esta situació s'acreditarà amb una declaració responsable de l'interessat i, en cas de detectar-se falsedat, determinarà la impossibilitat de continuar el procediment, sense perjuí de les responsabilitats que puguen derivar-se de tal fet.  
Així mateix, i segons l'apartat 5 de l'article 13 de la Llei orgànica 1/1996, de 15 de gener, de protecció jurídica del menor, sempre que l'activitat implique un contacte habitual amb menors, no haver sigut condemnat/ada, per sentència ferma, per algun delicte contra la llibertat i la indemnitat sexuals, que inclou l'agressió i l'abús sexuals, l'assetjament sexual, per raó de sexe, orientació sexual i identitat de gènere, l'exhibicionisme i la provocació sexual, la prostitució i l'explotació sexual, la corrupció de menors, així com per tràfic d'éssers humans. En el moment de la presa de possessió, s'ha d'acreditar esta circumstància en el departament de salut corresponent mitjançant l'aportació d'una certificació negativa del Registre central de delinqüents sexuals.  
e) Estar en possessió de la titulació exigida per a cada categoria o en condicions d'obtindre-la quan es presenta la sol·licitud d'inscripció.  
En el cas que la titulació siga de formació sanitària especialitzada en ciències de la salut, s'entendrà que està en condicions d'obtindre-la qui acredite haver finalitzat amb avaluació positiva la formació exigida per a la seua consecució dins del termini de presentació de sol·licituds. La data de finalització del programa formatiu amb avaluació positiva serà la data d'efectes plens del títol d'especialista únicament als efectes de la inscripció en les llistes d'ocupació temporal.  
2. Tots els requisits, tant generals com específics, hauran de complir-se en el moment de la inscripció i hauran de mantindre's durant tot el temps de permanència en les llistes d'ocupació temporal.  
  
  
CAPÍTOL II  
Procediments de selecció a través de les llistes d'ocupació temporal  
  
Secció primera  
Llistes d'ocupació temporal per a personal temporal estatutari sanitari del subgrup de titulació A1 i A2  
  
Article 4. Llistes d'ocupació temporal. Torns d'accés  
1. Les llistes d'ocupació temporal per al personal estatutari sanitari del subgrup de titulació A1 i A2 regulades en este decret estaran constituïdes per tantes llistes com categories professionals dels subgrups A1 i A2 estatutàries sanitàries hi haja, subdividides, al seu torn, en departaments de salut, i en torns d'inscripció.  
Les categories professionals convocades d'acord amb el procediment descrit en este decret es publicaran en un annex en la pàgina web de la Conselleria.  
2. Les llistes d'ocupació temporal estaran dividides en dos torns d'inscripció excloents entre si:  
a) Torn de promoció interna temporal.  
En este torn podrà inscriure's el personal estatutari fix del Sistema Valencià de Salut que es trobe en situació d'actiu o assimilat en la seua categoria de procedència, sempre que inste la seua inscripció dins del seu mateix règim jurídic i en diferent categoria professional a aquella en la qual tinga la condició de personal empleat públic fix.  
  
b) Torn ordinari.  
En este torn podrà inscriure's:  
- El personal que no exercisca la condició de personal fix en el Sistema Valencià de Salut.  
- El personal estatutari fix del Sistema Valencià de Salut al qual no corresponga estar inscrit en el torn de promoció interna temporal i sempre que inste la seua inscripció en categoria professional diferent d'aquella en què té la condició de personal fix.  
- El personal fix de servicis públics de salut diferents del Sistema Valencià de Salut, sempre que la inscripció siga en categoria professional diferent d'aquella en la qual exercisca la condició de personal fix.  
  
3. A l'efecte del present decret, s'entén que són situacions assimilades a la d'actiu les excedències voluntàries per cures de familiars, per raó de violència de gènere i la situació de servicis especials.  
  
4. Si en el període de vigència de les llistes d'ocupació temporal la situació administrativa de les persones candidates es veu modificada, i això afecta la possibilitat de romandre en el torn en el qual es troben inscrites, hauran de sol·licitar el canvi al torn que els correspon amb la seua nova situació. El termini per a sol·licitar el canvi serà de 10 dies des que es va produir la modificació i farà efecte a partir de la següent reedició o actualització de les llistes vigents.  
  
Article 5. Procediment d'inscripció  
1. El procediment d'inscripció en les llistes d'ocupació temporal, que estarà obert de manera permanent, es fa mitjançant la pàgina web de la conselleria amb competències en matèria de sanitat.  
2. Per a la inscripció i la modificació de la sol·licitud, serà aplicable el procediment establit en l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat.  
3. La sol·licitud d'inscripció es farà telemàticament mitjançant l'aplicació informàtica habilitada a este efecte en la pàgina web de la Conselleria de Sanitat. En esta hauran d'indicar les dades personals, els telèfons i el correu electrònic per mitjà dels quals vol rebre les ofertes de treball, seleccionaran un màxim de 3 categories diferents i per a cada una d'estes un màxim de 7 departaments de salut.  
  
Article 6. Aportació de la documentació  
1. La presentació de la documentació acreditativa dels requisits i els mèrits es farà per mitjà d'una sol·licitud nova, diferent de la d'inscripció, mitjançant les vies i amb les normes que s'establisquen en la convocatòria, la qual haurà de formalitzar-se en el termini de 10 dies hàbils comptats des de l'endemà de la inscripció i/o presentació de la sol·licitud telemàtica d'elecció de categories i departaments de salut.  
2. L'anotació de dades falses o la presentació de documentació falsa serà motiu de no inclusió o exclusió, si és el cas, en les llistes d'ocupació temporal, sense perjuí de les mesures legals que corresponguen, de conformitat amb l'article 10.4 de l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la consellera amb competències en matèria de sanitat.  
  
Article 7. Dates de tall de mèrits de les edicions de les llistes d'ocupació temporal  
Atés que les llistes d'ocupació es troben obertes de manera permanent, la direcció general en matèria de personal determinarà el nombre d'edicions que serà com a mínim una anual, i la data de tall de valoració dels mèrits de cada una d'estes.  
  
Article 8. Constitució de les llistes d'ocupació temporal i valoració de les sol·licituds  
1. L'orde de prelació de les persones aspirants en les llistes d'ocupació regulades en el present decret estarà determinat per la puntuació que resulte de l'aplicació del barem de mèrits inclòs com a annex I.  
  
2. En este barem es tindran en compte els mèrits relatius als servicis prestats per les persones aspirants, les notes de la fase d'oposició de l'últim procediment selectiu convocat per la conselleria amb competències en matèria de sanitat, la formació sanitària especialitzada obtinguda per la via de residència, la formació de postgrau, els coneixements de la llengua valenciana i d'altres idiomes comunitaris i la discapacitat.  
3. La valoració de les sol·licituds es farà en les unitats de personal de les direccions territorials de la conselleria amb competències en matèria de sanitat i per la Gerència de Salut d'Alcoi.  
4. Finalitzat el procés de revisió dels requisits de participació i baremació dels mèrits aportats, la direcció general competent en matèria de personal publicarà la relació provisional de les persones admeses amb la puntuació aconseguida i la relació de les persones excloses amb els motius d'exclusió. Esta publicació obrirà un termini de 10 dies hàbils perquè les persones interessades puguen formular les al·legacions que consideren oportunes. Estes al·legacions es resoldran amb la publicació de la llista definitiva.  
5. Tant la relació provisional com la definitiva es publicaran en la pàgina web de la conselleria amb competències en matèria de sanitat. Mitjançant esta publicació s'entendrà feta la notificació a les persones interessades, amb caràcter general.  
6. La data d'entrada en vigor de les noves llistes d'ocupació temporal serà la que indique la resolució de publicació de les llistes definitives.  
  
Article 9. Llistes de reserva  
1. Quan les llistes d'ocupació temporal estiguen esgotades o es convoquen noves categories i mentres no es constituïsquen estes últimes, s'acudirà a les llistes de reserva previstes en l'article 13 de l'Orde 4/2019, de 14 de novembre.  
2. Les llistes de reserva es conformaran amb les persones que s'hi inscriguen per primera vegada en les llistes d'ocupació obertes i permanents de les categories deficitàries.  
3. L'orde de crida en les llistes de reserva serà l'orde de registre telemàtic d'entrada de la sol·licitud d'inscripció.  
4. El personal inclòs en les llistes de reserva no forma part de les llistes d'ocupació temporal, per la qual cosa no els són aplicables les situacions administratives descrites en l'article 23 de l'Orde 4/2019, de 14 de novembre.  
  
Article 10. Procediment d'assignació d'ofertes d'ocupació  
1. El procediment d'assignació de les ofertes d'ocupació es farà per l'orde establit en les llistes d'ocupació temporal a les persones inscrites en la llista vigent de la categoria, departament de salut i torn d'accés. Este orde vindrà determinat per la puntuació obtinguda en aplicació del barem de mèrits arreplegat en l'annex I d'este decret.  
  
2. En el cas que no hi haja persones candidates en la llista d'ús de l'edició vigent, s'acudirà a la llista de reserva de la categoria, departament de salut.  
  
  
Secció segona  
Procediment per a la selecció temporal d'infermeres i infermers estatutaris per a àrees d'activitat que necessiten una experiència concreta o una formació previa  
  
Article 11. Objecte del procediment  
1. És objecte de la present secció l'establiment d'un procés específic de selecció temporal, dins del procediment general de llistes d'ocupació regulat en l'Orde 4/2019, de 14 de novembre, per a donar solució a les necessitats de contractació de personal del subgrup de titulació A2 sanitari de la categoria professional d'infermers i infermeres d'institucions sanitàries, en determinades àrees específiques que precisen una experiència concreta o una formació prèvia.  
2. Es consideren àrees específiques amb necessitat d'experiència o formació prèvia les següents:  
- Àrea de quiròfan  
- Àrea de pacients crítics  
- Hemodiàlisi  
- Hemodinàmica  
- Intervencionisme  
Estes àrees específiques es podran modificar o ampliar si les necessitats assistencials així ho aconsellen, amb consulta prèvia a la comissió de seguiment, mitjançant resolució de la direcció competent en matèria de personal de la Conselleria de Sanitat.  
  
Article 12. Inscripció en les llistes d'ocupació  
1. Les persones ja incorporades a les llistes d'ocupació o les que s'inscriguen per primera vegada hauran de formalitzar en la seua sol·licitud general l'opció d'inscripció específica dins de les llistes d'ús de la categoria d'infermers i infermeres, a la o les àrees d'activitat en les quals considere que complix els requisits específics d'experiència i/o formació necessaris. Juntament amb esta inscripció, hauran d'aportar la documentació acreditativa de la competència per a poder optar a estes.  
2. Per a l'acreditació de l'experiència en les àrees d'activitat, serà necessari aportar certificació de la gerència del departament de salut o direcció del centre hospitalari en què s'acrediten els servicis prestats en l'àrea objecte de l'activitat a la qual opten, per un període mínim de 3 mesos. Així mateix, l'acreditació de la formació prèvia es farà mitjançant la presentació del títol de màster o cursos de formació propis de la matèria o àrea d'activitat a la qual opten. L'Administració garantirà l'accés en condicions d'igualtat a la formació requerida.  
  
3. L'aportació de la documentació acreditativa s'haurà de fer en el moment de la primera inscripció en les llistes d'ocupació, o per a qui ja hi estiga inscrit, en el moment en el qual obtinguen els certificats o la documentació acreditativa, mitjançant sol·licitud dirigida a la direcció territorial o a la Gerència d'Alcoi, en la qual es troben adscrites. Esta sol·licitud es farà efectiva en el termini de 10 dies des que esta va tindre entrada en el registre d'estos organismes.  
4. La crida a estes places es farà per l'orde de la corresponent llista d'ocupació temporal a les persones que han acreditat els mèrits específics i que es troben disponibles. El rebuig d'estes ofertes serà objecte de penalització que s'executarà de conformitat amb el que establix l'article 23.8 de l'Orde 4/2019, de 14 de novembre.  
  
5. En el supòsit d'esgotament de la llista d'ocupació específica per a l'àrea d'activitat, les ofertes es podran fer a les persones inscrites en la llista d'ocupació general de la categoria i el departament, per l'orde de les llistes d'ocupació o, en cas d'esgotament, a les llistes de reserva.  
  
  
CAPÍTOL III  
Procediment específic de selecció temporal per a personal temporal estatutari sanitari dels subgrups de titulació A1 i A2  
  
Article 13. Objecte del procediment específic de selecció de personal temporal  
És objecte d'este capítol l'establiment d'un procediment específic de selecció de personal temporal per a les ofertes d'ocupació en les quals les places que s'han d'oferir:  
a) Hagen sigut declarades de característiques específiques de conformitat amb el que s'establix en el primer paràgraf de la disposició addicional tercera del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra a Ucraïna.  
b) Declarades característiques específiques de conformitat amb la normativa vigent.  
c) Excepcionalment, i de manera justificada degudament, per a les que, tot i no incloure's en els casos anteriors, requerisquen una qualificació especial, coneixements específics i/o experiència prèvia.  
  
Article 14. Convocatòria  
1. El procediment s'iniciarà en els departaments de salut mitjançant resolució de convocatòria de la gerència del departament de salut demandant de l'oferta d'ocupació.  
2. En esta resolució s'identificarà la plaça objecte de la convocatòria; els requisits específics exigits per al seu acompliment, si és el cas; les característiques especials del lloc de treball; els mèrits que s'han de valorar, dels previstos en l'apartat B de l'annex II i la seua ponderació; el tipus de nomenament objecte de l'oferta, així com la composició de la comissió de valoració d'este procediment. També es podrà establir, quan la naturalesa de les places oferides així ho aconselle, la realització d'una prova pràctica.  
3. La convocatòria es publicarà en la pàgina web de la conselleria amb competències en matèria de sanitat i en la intranet del departament de salut convocant. En esta s'establirà el model de sol·licitud i el procediment per a la seua presentació.  
4. El termini de presentació d'instàncies de participació serà de cinc dies hàbils comptats a partir de l'endemà de la publicació de la convocatòria en la pàgina web de la conselleria amb competències en matèria de sanitat.  
5. Junt amb la sol·licitud, s'haurà de presentar el currículum, que haurà de tractar sobre els requisits generals i específics requerits per a l'acompliment del lloc i les seues característiques especials, una declaració responsable en relació amb les dades consignades en este, així com un autobarem sobre els diferents apartats que figuren en l'annex II d'este decret.  
6. La sol·licitud es presentarà en el registre físic del departament convocant o mitjançant registre telemàtic o tràmit Z, dirigit a la comissió de valoració del procediment selectiu.  
  
Article 15. Requisits de participació  
1. S'hauran de complir els requisits establits en l'article 3 d'este decret.  
2. A més, serà requisit indispensable la inscripció en les llistes d'ocupació temporal de la conselleria amb competències en matèria de sanitat o en les llistes de reserva, en qualsevol dels departaments de salut.  
  
Article 16. Barem de mèrits  
1. La valoració dels mèrits en este procediment específic de selecció temporal es farà de conformitat amb el barem establit com a annex II d'este decret.  
2. L'avaluació dels mèrits es farà tenint com a base l'itinerari formatiu i professional i l'autobarem en relació amb les característiques específiques del lloc oferit.  
  
Article 17. Comissió de valoració  
1. La comissió de valoració, que durà a terme la selecció i la valoració dels mèrits de les persones candidates, estarà integrada per les persones següents:  
a) Titular de la gerència del departament, direcció mèdica, o, si és el cas, direcció d'infermeria, que la presidirà.  
b) Titular de la direcció de servici o responsable de l'especialitat del departament de la plaça convocada.  
c) Titular de la direcció de servici o responsable de l'especialitat d'un altre departament diferent del convocant.  
d) Una vocal a proposta de les organitzacions sindicals que formen part de la comissió de seguiment de les llistes d'ocupació temporal del personal estatutari sanitari dels subgrups de titulació A1 i A2, de la mateixa categoria professional i especialitat, si és el cas, de la plaça convocada.  
e) Titular de la direcció econòmica que exercirà de secretari o secretària, amb veu i vot.  
2. Cada titular disposarà d'un suplent per als supòsits de vacant, absència o malaltia, o quan el titular s'haja abstingut o haja sigut recusat.  
3. Els qui integren la comissió de valoració se sotmetran, en les seues actuacions, a la normativa reguladora dels òrgans col·legiats, al procediment administratiu comú, així com a les causes generals d'abstenció i recusació. S'atendrà el principi de participació equilibrada, de conformitat amb les lleis vigents d'igualtat efectiva entre dones i homes.  
  
  
Article 18. Desenvolupament i resolució del procediment  
1. La valoració dels mèrits es farà per la comissió de valoració. A este efecte i mitjançant una exposició presencial, es farà la defensa dels mèrits al·legats en el seu currículum i de la possessió de les capacitats professional i l'experiència en relació amb les característiques del lloc. En este acte s'haurà de comparéixer amb la documentació original justificativa dels diferents apartats al·legats en el document aportat relatiu al seu itinerari formatiu i professional.  
2. La convocatòria a l'exposició presencial s'efectuarà per qualsevol dels mitjans de contacte assenyalats en la sol·licitud, i únicament als qui, de conformitat amb l'itinerari formatiu i professional aportat, manifesten complir els requisits generals i específics de la plaça oferida.  
3. En cas que el nombre d'aspirants siga elevat, es convocaran els qui compten amb les deu millors puntuacions segons el seu autobarem. En cas de ser necessari, es podrà citar els següents deu millors candidats per orde de puntuació.  
4. Finalitzat el procediment, la comissió estendrà acta que contindrà el resultat de la selecció, les puntuacions obtingudes, els punts principals de les deliberacions i la persona proposada. Una còpia d'esta acta es remetrà a la comissió de seguiment de les llistes d'ocupació temporal del personal estatutari sanitari dels subgrups de titulació A1 i A2, i al servici de personal del departament de salut per a la formalització del nomenament corresponent.  
5. Els resultats de les valoracions es faran públics per part del departament de salut corresponent.  
  
  
CAPÍTOL IV  
Procediment de selecció temporal davant de situacions d'absència sobrevinguda per a personal temporal estatutari sanitari dels subgrups de titulació A1 i A2  
  
Article 19. Procediment de selecció temporal per a la cobertura de situacions d'absència sobrevinguda  
Per a la cobertura d'absències sobrevingudes de personal, quan no siga possible la cobertura de la necessitat mitjançant el procediment previst en l'article 16 de l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat, per la immediatesa o el moment de producció de la necessitat, podran els departaments de salut procedir a la seua cobertura per un període màxim de tres dies naturals consecutius que es podran ampliar a cinc per als permisos vinculats a circumstàncies no previsibles, la duració màxima dels quals en la normativa siga superior. En qualsevol cas, el nomenament contindrà la data d'inici i la data de finalització.  
En l'aplicació gestora de les llistes d'ocupació temporal s'habilitarà un procediment perquè els departaments de salut puguen extraure llistes del personal que haja sol·licitat disponibilitat per a atendre les ofertes de curta duració. Estes llistes estaran a la disposició dels càrrecs intermedis o comandaments de proximitat encarregats de proveir les ofertes d'ocupació previstes en el present article.  
Les ofertes es faran per orde d'estes llistes mitjançant una única telefonada. Els que rebutgen estes ofertes seran penalitzats sis mesos en el departament en què s'ha fet esta, de conformitat amb el que s'establix en l'article 23.8 de l'Orde 4/2019.  
  
Les persones no localitzades en una primera telefonada quedaran disponibles per a pròximes ofertes. Únicament podran fer-se dos telefonades per a ofertes diferents de la mateixa persona. En el cas de no rebre contestació no podrà ser objecte de nova crida per este procediment.  
  
Mensualment, els departaments de salut remetran a les juntes de personal la llista dels nomenaments fets per este procediment.  
  
  
  
CAPÍTOL V  
Comissió de seguiment de les llistes d'ocupació temporal del personal estatutari sanitari dels subgrups de titulació A1 i A2  
  
Article 20. Composició  
1. La comissió de seguiment es compondrà de manera paritària per representants de l'Administració sanitària i de les organitzacions sindicals presents en la Mesa Sectorial de Sanitat que firmen el present acord o adherides amb posterioritat. S'atendrà el principi de participació equilibrada, de conformitat amb les lleis vigents d'igualtat efectiva entre dones i hòmens.  
2. Als representants de l'Administració els correspondrà la presidència i secretaria de l'òrgan. Qui exercisca la presidència tindrà vot de qualitat.  
Article 21. Funcions  
La comissió de seguiment, a més de les funcions assenyalades en l'articulat d'este decret, haurà de dur a terme les següents:  
a) Vigilància i control de l'aplicació correcta del present decret.  
b) Unificar criteris d'actuació i interpretació de la norma.  
c) Col·laborar amb l'EVES en el disseny dels itineraris formatius per a l'accés a les places que necessiten procediments específics de selecció i de les àrees d'activitat que requerixen formació prèvia.  
d) Resoldre les discrepàncies que siguen sotmeses al seu coneixement.  
e) Proposar mesures de reforma que puguen millorar la gestió de les llistes d'ocupació.  
  
  
DISPOSICIONS ADDICIONALS  
  
Primera. Funcionament de les llistes d'ocupació temporal regulades en el present decret  
En tot el que no preveu el present decret, serà aplicable i es tindrà en compte el que es disposa en l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat, i altres disposicions reguladores de les llistes d'ocupació temporal.  
  
Segona. Selecció de personal temporal estatutari per a places dels subgrups de titulació A1 i A2, amb perfils professionals relacionats amb els avanços científics i tecnològics  
Per a la cobertura de caràcter temporal de places dels subgrups de titulació A1 i A2 necessàries per a cobrir els perfils professionals relacionats amb els avanços científics i tecnològics (genètica, robotització, 3D, biotecnologia, big data, etc.), podran convocar-se procediments selectius específics segons les necessitats o les característiques de les places que s'hagen de cobrir, per a la selecció temporal de les quals es prioritzaran els coneixements necessaris que requerisquen el compliment de les funcions corresponents a estes places.  
La composició de la comissió de valoració d'estos procediments es determinarà en la convocatòria, i s'adaptarà a les característiques de les places que s'han de convocar.  
  
Tercera. Aplicació de les previsions contingudes en l'article 3.1, apartats a i c, del present decret a l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat  
Les previsions contingudes en l'article 3.1, apartats a i c, del present decret s'aplicaran a les persones inscrites en les llistes d'ocupació temporal regulades per l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat.  
  
  
Quarta. Aplicació de les previsions contingudes en el capítol IV i altres categories professionals  
Les previsions contingudes en el capítol IV del present decret podran ser aplicades per a la cobertura de situacions d'absència sobrevinguda d'altres categories professionals estatutàries, sempre que hi haja causes degudament justificades que així ho aconsellen.  
  
Quinta. Incidència pressupostària  
L'aplicació i el desplegament posterior d'esta disposició no podran tindre cap incidència en la dotació de tots i cada un dels capítols de gasto del pressupost de la Generalitat, i en tot cas hauran de ser atesos amb els seus mitjans humans i materials.  
  
  
DISPOSICIONS TRANSITÒRIES  
  
Primera. Aplicació del barem de mèrits de l'annex I per al procediment de selecció del personal estatutari sanitari assistencial dels subgrups A1 i A2.  
El barem de mèrits de l'annex I per al procediment de selecció temporal s'aplicarà a les persones integrants de les llistes d'ús de les categories de personal estatutari sanitari assistencial dels subgrups A1 i A2 en l'edició 2024 de les llistes d'ocupació temporal.  
Les persones que desitgen presentar mèrits corresponents al nou barem hauran de fer l'aportació de conformitat amb el procediment establit en la Resolució de 20 de desembre de 2023, de la directora general de Personal de la Conselleria de Sanitat, per la qual s'establix la data límit de mèrits que s'han de baremar i d'obtenció de requisits per a l'edició 2024 de les llistes d'ocupació temporal obertes i permanents, i es determina la data de tall fins a la qual es tindran en compte les sol·licituds d'inscripció i actualització de persones ja inscrites.  
  
  
Segona. Procediment de selecció de personal temporal estatutari de la categoria professional d'infermers i infermeres d'institucions sanitàries per a àrees d'activitat que precisen una experiència concreta o una formació prèvia.  
Per resolució de la directora general de Personal s'establirà el procediment de sol·licitud de les àrees d'activitat que precisen una experiència concreta o formació prèvia, els mèrits necessaris per a formar part de cada una de les àrees i les vies d'aportació d'estos. Mentres no estiguen implementats els itineraris formatius per a l'accés a les places que requerixen procediments específics de selecció i de les àrees d'activitat que requerixen formació prèvia, la cobertura de les places vacants es farà per l'orde de puntuació de les llistes d'ocupació generals de la categoria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades les disposicions de rang igual o inferior que s'oposen al que establix este decret. Es deroga expressament l'article 14 de l'Orde 4/2019, de 14 de novembre, de la Conselleria de Sanitat Universal i Salut Pública, per la qual es regula el procediment de selecció de personal temporal per a la cobertura de places estatutàries gestionades per la conselleria amb competències en matèria de sanitat.  
  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria amb competències en matèria de sanitat per a dictar les disposicions que siguen necessàries per al desplegament d'este decret.  
  
Segona. Entrada en vigor  
Este decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 2 de juliol de 2024  
  
El president de la Generalitat  
CARLOS MAZÓN GUIXOT  
  
El conseller de Sanitat  
MARCIANO GÓMEZ GÓMEZ